google/wiki40b huggingface dataset:
Amerikansk dollar

Historie

Etter at representanter for tretten amerikanske kolonier (senere stater) hadde skrevet under USAs uavhengighetserklæring i Philadelphia den 4. juli 1776 og med dette annonsert den nye staten USA var det behov for et eget pengesystem og et myntverk. Den nyvalgte presidenten, George Washington, ba sin utenriksminister Thomas Jefferson om å ta tak i saken. Jefferson tok kontakt med smeden John Harper som den 13. juli 1792 leverte de første 1500 half dimes, eller disme som de også ble kalt, i sølv.

Dollartegnet $

Symbolet $, vanligvis skrevet før det numeriske beløpet, brukes til amerikanske dollar (så vel som for mange andre valutaer). Noen forskere hevder at dollartegnet $, som er det vanligste symbolet for dollaren, stammer fra de spanske sølvmyntene i valøren 8 reales som var vanlige i Nord-Amerika før dannelsen av De forente stater. På disse myntene ble tallet åtte skrevet som bokstaven S med en eller to loddrette streker, som igjen kom fra det spanske riksvåpenet, som de to Herkulesstøttene og mottoet Non plus ultra skrevet i formen av en S.
Andre hevder at dollartegnet er en forenklet versjon av initialene US - United States - skrevet oppå hverandre. Dette er ganske lite trolig da dollartegnet ble brukt av spanjolene før USA eksisterte.
Den mest sannsynlige forklaringen er at tegnet var et resultat av utviklingen av forkortelsen "pˢ" for peso sent i det 18. århundre der p og s etter hvert kom til å skrives over hverandre og dermed gi opphav til $.

Navn

Ordet dollar stammer fra det tyske ordet thaler og tilsvarer det norske ordet daler. I begynnelsen av 1500-tallet ble det funnet store mengder sølv i Joachimsthal i Böhmen. Av dette sølvet ble det produsert mengder av sølvmynt som gikk under navnet Joachimsthaler, som senere ble forkortet til thaler.
I USA har myntene egne navn. For 1 og 5 cent er navnene uoffisielle, disse myntene er i kun merket one cent og five cents i stedet for henholdsvis penny og nickel. For de høyere valørene er navnene offisielle, for eksempel er 10cent-mynten merket one dime.
Ordet penny (plural: pennies, ikke pence) er spesifikt for 1-centmynten, så å si "25 pennies" betyr 25 encentmynter, ikke hvilke 25 cent som helst.

Kurs

Norges Bank oppgir daglig valutakurser, deriblant USD. En amerikansk dollar koster pr. 2. september 2011 5,3851 NOK. I juni 2001 var kursen på hele 9,30 NOK, og var etter det stabilt synkende frem til 2008.
Phalangosoma

Utseende

Middelsstore (15–25 millimeter), kraftige oldenborrer. Hode og pronotum er brunrøde og tett kledt med fine, lyse hår, dekkvingene mørkbrune og blanke. "Snuten" (clypeus) er avrundet. Antennene er 11-leddete, med ni lange antenneblader (lameller). Pronotum har rundede sider, sterkt tilsmalnet forover.

Utbredelse

Slekten er utbredt i Afrika (Den demokratiske republikken Kongo, Zambia og Angola).
Kallstakk

Innenfor informatikk er en kallstakk en datastruktur av datatypen stakk som lagrer informasjon om aktive subrutiner i et dataprogram. Den er også kjent som utførelsesstakk, programstakk, kontrollstakk, run-time stakk eller maskinstakk. Vedlikehold av kallstakken er viktig for at de fleste programmer skal fungere korrekt, men detaljene er vanligvis skjulte og blir automatisk utført av høynivåspråk. De fleste datamaskiners instruksjonssett sørger for spesielle instruksjoner for å manipulere stakken.
Kadi

En kadi (arabisk: قاضي, qāḍī) er en dommer som dømmer på grunnlag av sharia, det islamske religiøse lovverk. En dom fra en kadi må være basert på ijma, oppfatningen til flertallet av de islamske lærde, ulemaene.
Embetet ble innført under umayyadedynastiet i Damaskus, som varte fra 661 til 750. I dag blir kadiene utdannet ved islamske universiteter og høyskoler. De hører til en av de islamske lovskolene og dømmer på grunnlag av forskriftene de har.
Marie Tannæs

Bakgrunn

Faren var sogneprest Arne Tannæs (1814–79); han var venn med totenmaleren Christian Wexelsen (1830–83) som  mente Marie burde søke malerinnestien. Hvilket hun gjorde, og lot seg inspirere til å ta for seg de høstlige motiver fra naturen. Moren Maren Udnæs (1822–85) var datter av Gabriel J. Udnæs (1791–1846) som eide Vøienvolden gård. Tannæs' maleri «Senhøstes» (1896) i Nasjonalgalleriet er malt på Vøienvolden, i likhet med «Høst» fra 1924.

Utdannelse

Høsten  1872 startet hun på Tegneskolen der Wexelsen var lærer. Høsten 1884 startet hun på sine tre år ved den private kunstskolen til Christian Krohg, Hans Heyerdahl og Erik Werenskiold. Ifølge Norsk kunstnerleksikon er hun inspirert av Werenskiold.

Malerinne

Hun hadde studieopphold i Frankrike 1888–89 og 1892, hvor hun først studerte under Gustave-Claude-Etienne Courtois ved Académie Colarossi, og i 1892 hos Pierre Puvis de Chavannes (1824–98).  På Verdensutstillingen i Paris (1889) fikk hun honorable mention for «Hoff ved Skøyen» med høstens første snøfall.  Hun ble tildelt bronsemedalje ved Verdensutstillingen i Paris (1900) og sølv på Verdensutstillingen i San Francisco (1915). 
Så fulgte studieopphold i Italia 1898 sammen med Signe Scheel, og i 1901–02 på Sicilia samtidig med Severin Segelcke (1867–1940).
Hun var styremedlem i Bildende Kunstneres Styre 1913–15 og medlem av i juryen for Høstutstillingen 1909–14; her stilte hun forøvrig stilte ut nesten hver høst fra 1883 til 1934. 
Hun er representert i Nasjonalgalleriet, Bergen Billedgalleri, Trondheim kunstmuseum, Stavanger kunstmuseum og Oslo bymuseum.
Stephen «tWitch» Boss

Danser på TV

Første gang tWitch var med på TV, var på Star Search, der han kom på andreplass, mens vinneren ble Super Cr3w-medlemmet «DoKnock». Han var også med i konkurransen The Wade Robson Project på MTV, der han kom på 3.-plass.
tWitch er mest kjent for å ha kommet på andreplass i den fjerde sesongen av So You Think You Can Dance, der det stod mellom ham og hiphopdanseren Joshua Allen. Et nummer som han fremførte sammen med Katee Shean, «Mercy», koreografert av Mia Michaels ble Emmy-nominert i 2009. I 2010 ble tWitch plukket ut til en av de 12 «All-Stars» som skal danse med deltagerne i hiphop i So You Think You Can Dance (sesong 7).

Filmer

I 2007 var han danser i filmen Hairspray i scenen «You Can't Stop the Beat». Han har fått tildelt en ganske stor rolle i den nye dansefilmen Step Up 3D, som Jason, og rollen Taz, også en ganske stor rolle, i filmen 
Stomp the Yard 2: Homecoming, som kom høsten 2010.
Nanshi

Nanshi (kinesisk: 南市区; pinyin: Nánshì Qū, «sørdistriktet») er et bydistrikt i byprefekturet Baoding i provinsen Hebei i Folkerepublikken Kina. Det har et areal på 72,25 km² og teller 239 200 innbyggere (2002).
Božena Němcová

Bakgrunn

Hennes opprinnelige navn var Barbara Betty Pankel. Foreldrene var Johann Pankel, en kusk som stammet fra Niederösterreich, og Teresie Novotná, en tsjekkisk tjenestepike. Foreldrene giftet seg imidlertid først sommeren etter i Böhmen. Da faren ble ansatt som kusk for grev Karl Rudolf von der Schulenburg og hans kone, hertuginne Katharina Wilhelmine von Sagan, ved slottet Nachod, flyttet familien til Ratiborschitz i bøhmisk Skalitz. Moren arbeidet der som vaskekone ved det lokale slottet, hvor Božena vokste opp.
1837 giftet hun seg 17 år gammel etter press fra moren med den statlige finanstjenestemannen Josef Němec, en ivrig tsjekkisk nasjonalist. Ekteskapet var ulykkelig og preget av fattigdom. I 1842 fikk ektemannen en stilling i Prag (Praha), provinsen Böhmens hovedstad. Der kom hun i kontakt med førende krefter innen tsjekkisk nasjonalisme, som František Palacký.

Forfatterinne

Hun begynte å skrive og tok det tsjekkiske fornavnet Božena.
Særlig skrev hun fra 1842-45 eventyr og dikt. Hennes første publiserte tekst var et nasjonalt innstilt dikt, Ženám Českým/An die Tschechischen Frauen, fra 1843. Fra 1845 offentliggjorde hun Obrazy z okolí domažlického (Reisebilder aus der Gegend von Taus), og fra 1845-47 forskjellige eventyr og sagn som hun hadde samlet.
På grunn av sine aktiviteter i forbindelse med den mislykkede revolusjonen i 1848 ble Josef Němec forflyttet til Slovakia (dengang del av Ungarn), mens Božena ble i Böhmen med deres fire barn. Hun besøkte imidlertid mannen, og skrev også bøker om slovakiske temaer.
I 1855 utkom hennes hovedverk Babička (bestemoren, ty. Die Großmutter), som i mange henseender bar preg av å være selvbiografisk. Den omhandlet hennes barndom i Böhmen. Hun døde av kreft i 1862 og er gravlagt på Vyšehrad gravlund.
Etter hennes død ble bestemoren, heltinnen i hovedverket Babička, en tsjekkisk nasjonalromantisk identifikasjonsfigur.
Senere oppståtte myter om at hennes virkelige far skulle være en adelsmann, enten grev Karl Rudolf, eller sogar også fyrst Metternich, har aldri blitt bevist.
Den tsjekkisk-tyske filmen Tre nøtter til Askepott fra 1971 er basert på et av Božena Němcovás eventyr.
Bye & Rønning Show

Bye & Rønning Show er et norsk humorprogram og talkshow med komikerduoen Bye & Rønning som gikk på NRK2 i 2006. Programmet var på seks episoder og inneholdt flere parodier på personer som Gaute Ormåsen, Scooter, Robert Stoltenberg, Katrine Moholt, Per Sundnes, Thor Hushovd, Ingrid Bjørnov, Jahn Teigen, Kristian Valen, Ravi, Migrapolis og ikke minst Bjørn Floberg-parodien som ble en umiddelbar klassiker innen norsk humor da det ble sendt for første gang, alle stort sett spilt av Anders Bye. Programmet hadde også musikalske innslag fra kitschrock-bandet All That and a Bag of Chips.
Argolida

Geografi

Det mest av dyrkbar jord finnes i den sentrale delen av Argolis. De fremste landbruksressursene er appelsiner og oliven. Argolis har en kystlinje til Saroniabukta i nordøst og Argolikosbukta i sør og sørøst. Blant de største fjell er Oligyrtos i nordøst, Lyrkeio og Ktenia i vest, og Arakhnaio og Didymo i øst.
Argolis har landgrenser med Arkadia i vest og sørvest, Korinthia i nord, og til den regionale enheten Øyene (området Troizen) i øst. Antikkens Argolis omfattet Troizen.

Historie

Frå 1833 til 1899 var prefekturet en del av Argolidokorinthia, som inkluderte øyane Hydra, Spetses og Kythira. Den ble en del av Korinthia og dannet Argolidokorinthia igjen i 1909. Førti år senere, i 1949, ble prefekturet igjen skilt ut fra Korinthia.
Tingen fra en annen verden

Handling

En amerikansk ekspedisjon er i Antarktis for å samle vitenskapelige data. De kjedelige rutinepregede dagene blir brutt da en hund kommer løpende inn til leiren. I hælene har hunden hatt to nordmenn i helikopter som forgjeves har forsøkt å skyte den. De lander i leiren og forsøker å fremføre et alvorlig budskap, men behersker ikke engelsk. I frustrasjon begynner en av dem å skyte mot hunden, men ender bare med å skade en av amerikanerne. En av amerikanerne skyter tilbake og dreper den ene nordmannen, mens den andre omkommer da han mister en håndgranat i snøen.  
Når roen har lagt seg, settes hunden sammen med de andre hundene ved basen. Men i løpet av natten gjennomgår den en bisarr forvandling og ender opp som et grotesk vesen med tentakler. Det forsøker å absorbere de andre hundene, som lager så mye spetakkel at alarmen går på hele basen. Folkene begynner fånyttes å skyte på vesenet. Omsider klarer de å tilintetgjøre det med flammekaster. 
Neste dag organiserer R.J. MacReady et team som reiser for å undersøke hva som egentlig har skjedd på den norske basen. Til sitt store sjokk oppdager de at hele basen er utryddet, og de finner brente likrester av noe som bare virker delvis menneskelig, med to hoder på én kropp. De finner noen videokassetter som de ta med seg tilbake til sin egen base, og på dem ser de at nordmennene har avdekket et avansert fartøy som har ligget dypt i isen, sannsynligvis i tusenvis av år. De tror at et vesen ombord har ligget i en slags dvale og har blitt sluppet løs da de gravde skipet frem.  
På basen skjer et nytt dødsfall. En av mennene viser seg å ha blitt infisert av det tohodede liket som ble brakt over fra den norske basen. Vedkommende oppdages og tilintetgjøres med ild før organismen har tid til å imitere ham til fullkommenhet. 
Etterhvert blir det nokså opplagt at organismen har hatt god anledning til å infisere flere av menneskene på basen. Noen av dem er derfor ikke lenger menneskelige, men perfekte imitasjoner. Og hvis "tingen" skulle unnslippe isødet i Antarktis, ville den på få år kunne absorbere og overta alt liv på jorden. Paranoiaen setter inn blant basens medlemmer og flere får vanskeligheter med å stole på de andre. De må prøve å finne en test som lar dem fastslå hvem av dem som fortsatt er mennesker. Men å avsløre en "ting" er i seg selv livsfarlig, siden de som blir oppdaget, ofte går igjennom en rasende serie av heslige mutasjoner og får superstyrke. Disse monstrene går løs på menneskene og tar som regel noen med seg i døden før de blir brent og uskadeliggjort.

Popularitet og økonomi

Tingen ble en ingen stor publikumsuksess i USA hvor den kun innbragte 19 millioner dollar i 1982. Den havnet på en 42-plass over de mest innbringende filmene i USA i 1982.
Produksjonsbudsjettet var på ca $15 millioner.

Anmelderne

Filmen ble dårlig mottatt av filmkritikerne da den kom i 1982, men i ettertid har det fått mye bedre anmeldelser, noe som gjenspeiles i at den har fått 84 % på Rotten Tomatoes. Den amerikanske filmkritikeren Roger Ebert gav den 2,5 av 4 stjerner i 1982.
Dagsavisen og VG gav den terningkast fire. CINERAMA gav DVD-utgaven terningkast seks.
Dumbo

Popularitet og økonomi

Dumbo ble en moderat publikumssuksess i USA og den mest lønnsomme av Disneys tegnefilmer på 1940-tallet. Den innbrakte $1,6 millioner i USA i løpet av 1941. Den ble forøvrig satt opp på nytt i 1949, 1959, 1972 og 1976.
Produksjonskostnadene var på $950 000.

Anmelderne

Den ble meget godt mottatt av anmelderne, noe som gjenspeiles i at den har fått 98 % på Rotten Tomatoes og 96 % på Metacritic.

Priser

Den ble tildelt Oscar i klassen beste musikk og under Filmfestivalen i Cannes ble den tildelt en pris for beste animasjon.
I 2017 ble filmen vedtatt bevart av USAs nasjonale filmregister.

Annet

Den ble distribuert av RKO Pictures i USA.
Brunstad (møbelprodusent)

Brunstad AS er en norsk møbelprodusent som har hovedkontor og fabrikk i Sykkylven i Møre og Romsdal. Selskapet ble etablert under navnet Hj.Brunstad i 1941 av Hjalmar Brunstad.  Sønnen Helge Brunstad satt som administrerende direktør frem til han gikk av i 2013.  I dag ledes selskapet av Reidar Mjelde. 
Fabrikken har utover 2000-tallet gjort seg bemerket med stolkolleksjonen Delta. Stolen ble presentert i 1998, men ble ingen umiddelbar suksess. I 2000 ble den kåret til folkets favorittstol i magasinet Bonytt, etter dette ble stolen utviklet i flere design og ble en av Brunstads viktigste modeller.

Merker

Brunstad har flere varemerker og merkevarer knyttet til selskapet.
Xylotrupes lumawigi

Utseende

En stor, blank, mørk hornbille. Som de fleste andre artene i slekten Xylotrupes har hannene et fremoverrettet horn på pronotum og et krumt horn på hodet, begge kløvet i spissen.

Levevis

Larvene utvikler seg i råtnende plantemateriale og tar trolig vanligvis to år på utviklingen, de voksne billene lever 2-4 måneder. De voksne hannene kjemper mot hverandre ved hjelp av hornene, hver prøver å vippe motstanderen over på ryggen.
De voksne billene er mest aktive om natten og flyr gjerne til lys.

Utbredelse

Arten er utbredt i Filippinene (Luzon).
Otto Wilhelm von Struve

Otto Wilhelm von Struve (født 7. mai 1819 i Dorpat i Tsarrussland, død 14. april 1905 i Karlsruhe) var en russisk astronom.

Bakgrunn

Han var sønn till Friedrich Georg Wilhelm von Struve, far til Hermann og Ludwig von Struve og farfar til Georg og Otto von Struve.

Astronom

Otto Wilhelm von Struve var fra 1837 farens medhjelper og 1862–1890 dennes ettertreder som direktør for Pulkovo-observatoriet. Struve oppdaget 500 nye dobbeltstjernesystemer og gav ved sine over en tidsrom av 40 år utstrekte observasjonsarbeider et rikt materiale for studiet av disse himmellegemer. Han gav videre en mer nøyaktig bestemmelse av presesjonskonstanten og fastsatte parallaksen for flere fiksstjerner og av vårt solsystems fremadgående bevegelse i verdensrommet. 
Som direktør av Pulkovo-observatoriet forstod Struve ikke bare å holde det oppe på samme nivå som under faren, men også utvide og fullkommengjøre det, og oppdrive dets vitenskapelige virksomhet til slike høyder at dette observatorium i lange tider inntok første plass blant alle verdens astronomiske observatorier. Som rådgivende astronom i den keiserlige generalstaben og marinen innla han seg fortjenester med geografisk-geodetiske arbeider i Russland. 
Struve ble tildelt Royal Astronomical Societys gullmedalje i 1850. Han var medlem av Russlands vitenskapsakademi 1852–1889, av American Academy of Arts and Sciences fra 1864, av Det prøyssiske vitenskapsakademiet fra 1868, av Det nederlandske vitenskapsakademi fra 1874 av det svenske Vetenskapsakademien fra 1875 og av det danske Videnskabernes Selskab fra 1876. I 1867 ble han president i Astronomische Gesellschaft.
Muhammad Yunus

Utdanning og tidlig karriere

Muhammad Yunus ble født i Chittagong, studerte ved Chittagong Collegiate School og Chittagong College. Han fullførte sin bachelor og mastergrad i arts ved universitetet i Dhaka. Han fikk sin doktorgrad (Ph.D.) innen økonomi ved Vanderbilt-universitetet i Nashville (USA) i 1969 med støtte fra et Fulbright-stipendiat. Senere startet han som økonomiprofessor ved universitetet i Chittagong. Yunus begynte sin kamp mot fattigdom under hungersnøden i 1974 i Bangladesh. Han oppdaget at veldig små lån kunne utgjøre en stor forskjell for en fattig persons evne til å overleve.
Hans første utlån var på 27 dollar fra sin egen lomme som han lånte ut til kvinner i landsbyen Jobra – i nærheten av universitetet i Chittagong – som produserte møbler av bambus. De solgte produktene tilbake til låneinstitusjoner for å betale lånene de hadde tatt opp for å kjøpe bambusen. Med en netto profitt på 5 bangladeshiske taka (0,02 dollar) klarte ikke kvinnene å opparbeide seg en inntekt å leve av for seg og sine familier. Tradisjonelle banker var heller ikke interessert i å låne ut små beløp til fattige folk som var ansett som dårlige tilbakebetalere.

Grunnleggingen av Grameen Bank

I 1976 grunnla Yunus Grameen Bank for å låne ut penger til fattige bangladeshiske innbyggere.
Verningen

Historie

Tettstedet utviklet seg lenge som en båndby med tettbebyggelse langs stedets hovefartsåre, Raveien, som fra gammelt av har vært en av hovedveiene i nord-sørlig-retningen langs Vestfold-kysten. Det er mange kulturminner på Verningen, bl.a. et område med gravhauger. Stedet ble kraftig utbygd på 80-tallet, både i  sørvestlig og nordøstlig ende, på gårdene Hem og Teiens grunn.  
I nyere år har Verningen også blitt utvidet med et nytt boligfelt i nordøstlig retning, mot den gamle Rødbøl skole. Det nye området har fått navnet Solåsen Park av eiendomsutviklerne og vil kunne omfatte så mange som 170 nye eneboliger dersom det blir realisert i full skala.Larvik kommune har anmodet om at det blir anlagt et nærmiljøanlegg og at det avsettes en tomt til ny barnehage i forbindelse med prosjektet.

Idrett

Sporty IL holder til på Verningen og rekrutterer hovedsakelig medlemmer med tilknytning til tettstedet og nabogrenda Ringdal. Idrettslaget ble stiftet i 1938, har rundt 300 medlemmer og lag både i fotball og håndball. Idrettsplassen inneholder to fotballbaner i full, internasjonal størrelse, én mindre grusbane, én ballbinge og en asfaltbane med håndballmål og kurver for basketball. Idrettslaget eier også ei klubbhytte som står på idrettsplassens område og brukes både til aktiviteter i regi av idrettslaget selv og til utleie. 
Årlig arrangerer Sporty IL Sporty Cup, som har blitt holdt i juni siden 90-tallet. Turneringen er for aldersbestemte lag, spilles på 7-er-baner og samler lag fra hele fylket. Grunnet tilbakevendende værmessige utfordringer har arrangementet lokalt spøkefullt vært kjent som «regnværscupen».

Skole

Nordøst for hovedbebyggelsen på Verningen ligger den tidligere barneskolen Rødbøl skole, som ble lagt ned og slått sammen med Bommestad skole i 2010 til den nye skolen Hedrum skole. Etter at skolen ble lagt ned ble det i flere år drevet en barnehage på stedet. I 2015 ble bygningsmassen kjøpt opp av Kongshaugen kristne grunnskole, og høsten 2016 åpnet de en tiårig kristen skole på stedet. Skolen kaller seg evangelisk-luthersk, men er ikke tilknyttet et bestemt kirkesamfunn.

Annet

På Verningen ligger også et bedehus tilknyttet Norsk Luthersk Misjonssamband, som ble innviet i 1958. Bedehuset huser barnekor, ungdomsskor, voksenkor, ungdomsforeningen Tenningen og jevnlige religiøse møter.
Bjørnulf

Etymologi

Bjørnulf og Bjørnulv har opprinnelse i det norrøne navnet Bjǫrnulfr. Navnet er dannet av de norrøne navneleddene bjǫrn, «bjørn», og ulfr, «ulv». 
Andre norrøne former av navnet var BiarnulfR, Biǫrnólfr, Biǫrnúlfr og Bjǫrnólfr, mens Biornolf, Biornulf og Biærnulv var gammelsvenske former. Beornwulf var en gammelengelsk form av navnet, sammen med formene Bernoff, Bernolf, Bernolfus, Bernulf, Bernulfus. Gammelhøytyske former av navnet var Berowulf, Bernwulf, Bernwelf, Berowolf og Bernulf.
Crook's Tour

Handling

Under et besøk i Bagdad blir Charters og Caldicott feilaktig tatt for å være tyske spioner. Caldicott mottar en grammofonplate med opplysninger om en sabotasjeaksjon mot en britisk oljeledning i Irak. Tyske agenter følger etter de to britene til Istanbul og Budapest. De gjør alt de kan for å få tak i platen og prøver også å drepe Charters og Caldicott.
Stephen King

Bakgrunn

Stephen King var sønn av Nellie Ruth Pillsbury og hennes ektemann Donald Edwin King. Foreldrene giftet seg i 1939. Etter at faren hadde forlatt den da to år gamle sønn og familien i 1949, ble Stephen og hans bror oppdratt av moren alene. Hun strevde med å forsørge familien med leilighetsjobber, og de flyttet meget rundt. De endte opp i Maine igjen, men bodde underveis i Wisconsin, Indiana og i Connecticut. Moren var metodist, og oppdro barna i denne tro. 
King gikk på Durham Elementary School i Durham i Maine og så ved Lisbon Falls High School i Lisbon Falls i Maine.

Forfatter

King debuterte med romanen Carrie i 1974 – en grøsser som kom i kjølvannet av massekulturelle fenomener som Rosemary's Baby (av Ira Levin) og Eksorsisten (av William Peter Blatty), to bøker (og filmer) som begge tok for seg satanisme. 
Også Carrie ble en populær film og banet vei for verdenssuksessen Ondskapens hotell (The Shining), som var Kings tredje roman og som ble filmatisert av Stanley Kubrick.
Andre bøker av Stephen King som er blitt filmatisert er bl.a. Pet Sematary, (norsk: De levende døde) og Misery, (norsk: Kidnappet). Boken 11/22/63, nominert i 2012 til World Fantasy Award Best Novel, er produsert som en 8-episoders TV-serie. 
Litteraturkjennere mener at Kings suksess dels skyldes hans muntlige og humoristiske språk, dels hans skikkelsesskapende evner.
Kings romaner handler om alt fra vampyrer, monstere og gjenferd til utenomjordiske vesener og «vanlige» mennesker som blir gale, mens novellesamlingen «Different Seasons» inneholder tekster med tradisjonelle litterære emner. King har også forfattet essayet «On Writing», som sammenfatter hans litterære teknikker og synpunkter i bokform.
På grunn av sin produktivitet (han kan skrive opptil flere romaner i året) utga han en rekke bøker under pseudonymet Richard Bachman. Da det ble avslørt av King og Bachman var samme forfatter, eksploderte salget av Bachman-bøkene.
Tegneserieskaper

En tegneserieskaper er en person som skaper tegneserier enten som manusforfatter, tegner eller et annet sted i prosessen som tusjer (rentegner) eller tekster (bokstavutformer).
Christen Andersen

Christen Andersen (død 1641) var en norsk godseier, rådmann, borgermester, sagbrukseier og kjøpmann i Skien som bl.a. eide Borgestad gård fra 1638. Han var gift med Anne Gundersdatter (død 1692), som etter hans død ble gift for andre gang med Gjert Clausen (Niemand) som dermed ble eier av Borgestad fra ca. 1642.
Christen Andersen var sønn av borgermesteren Anders Christensen og Dorthe Giertsdatter, og var etterkommer av Jørgen von Ansbach. Hans datter Anne Christensdatter var gift med lagmannen Claus Andersen, som også var Christen Andersens nevø. Christen Andersen var dermed morfar til Anne Clausdatter. Han var også morfar til Susanne Morland, som var gift med Hans Paus, som skrev visen Stolt Anne om ektefellens kusine.